Det er en af teorierne, som danske og svenske eksperter lige nu arbejder med. Der blev fundet to revner i det yderste lag på Oceanarieruden i starten af marts, men endnu ved ingen med sikkerhed, hvorfor ruden revner. - Der er måske en sammenhæng mellem revnerne og den store brand i 2003. Dengang blev den store rude nemlig ikke skiftet, men vi ved det endnu ikke, siger direktør Karl Henrik Laursen, direktør, Nordsøen Oceanarium. Den omfattende brand betød skader for mange millioner kroner dengang, men den store rude i Oceanariet blev ikke skiftet, da vurderingen lød, at den ikke var alvorligt skadet. I stedet blev den blot pudset op. Det ventes, at eksperterne kommer med deres vurdering fredag eller lørdag. De har foretaget en besigtigelse af de to revner i det yderste lag på Oceanarieruden. Revnerne blev konstateret hhv. d. 7. marts og 10. marts 2012. Efter grundige undersøgelser hele dagen i dag, forventer vi en tilbagemelding omkring en formodet årsag til skaden i løbet af denne uge.

Opsummering:
Det kan være en gammel skade, helt tilbage fra den voldsomme brand i 2003, der er skyld i, at den kæmpestore rude i Oceanariet i Hirtshals nu slår revner.